বাকী আটমাস জাল মেরামত আর নৌকা মেরামতের নামে বেগার দিতে হয় মহাজনের বাড়িতে। বড় গাঙ্গ থেকে ধরে আনা মাছ সমান চার ভাগে বণ্টন হয়। একভাগ নৌকা, একভাগ জাল, একভাগ মহাজনী অর্থাৎ মূলধন আর কেবল মাত্র এক ভাগ জেলেদের। এই বণ্টনে একেকজন জেলে যে পরিমাণ মাছ ভাগে পায় তাতে বছরে তাদের দুই মাসের খোরাকই চলে না। বাধ্য হয়ে হাত পাততে হয় মহাজনের কাছেই। মহাজন অবশ্য তফিল নিয়েই বসে আছেন। পরের বছরের জন্য খাতায় নাম লেখাও, যে কয়টাকা প্রয়োজন নিয়ে যাও। এভাবেই বছরবান্ধা শ্রমিক হয়ে যায় জীবনবান্ধা। একবার এই ফাঁদে আটকে গেলে মৃত্যু ছাড়া ছুটবার আর কোন পথ খোলা থাকে না। যদি কেউ কখনও সে চেষ্টা করে তার পরিণতি হয় ভয়ংকর। এমনি জীবনগভীর গল্পে নির্মিত হয়েছে চলচ্চিত্র ‘সনাতন গল্প’।